Huisgodsdiens materiaal Johannes 12 menseregte kinderregte » Somerstrand Gemeente
Huisgodsdiens materiaal Johannes 12 menseregte kinderregte
Posts Tagged 'Huisgodsdiens materiaal Johannes 12 menseregte kinderregte'
Joh 12 Week vanaf 19 Maart 2012
Die skool sluit hierdie week! Dink hierdie week saam terug oor die afgelope kwartaal. Wat het die Here in julle lewens gedoen? Wat het julle geleer? Sê vir die Here dankie in gebed.
Laat iemand dan bid en vir die Here vra om met julle te praat.
Lees Johannes 12:27-33 uit Die Nuwe Testament vir kinders.
"Ek voel so 'n bietjie omgekrap," sê Jesus. "Moet Ek bid: 'Vader, help My om nie dood te gaan nie?' Nee! Ek het juis gekom om dood te gaan, maar weer lewendig te word. Ek sal liewer bid: 'Vader, doen wat gedoen moet word. Dan sal mense sien hoe groot en sterk U is.'"
"Ek het al vir mense gewys hoe groot en sterk Ek is. En Ek sal dit weer doen," sê 'n stem skielik uit die hemel uit. Vir party mense het die stem soos donderweer geklink.
"Dit het soos 'n engel geklink," sê ander.
"Dit was 'n stem," sê Jesus. "Hy het met julle gepraat. Mense gaan een van die dae hoor wie reg is en wie verkeerd is. Party mense dink mos die duiwel is die sterkste. Maar hy is platgeslaan. Hy kan niks meer doen nie. Ek is die sterkste. Ek gaan op 'n kruis opgelig word. My vriende sal by My wees; daarvoor sal Ek sorg."
Ons vier hierdie vakansie Paasfees. In dié tyd gaan ons spesiaal dink aan Jesus se kruisiging en opstanding. Hierso praat Jesus reeds oor sy swaarkry, wat hy weet naby is. Kan julle uit hierdie teks agterkom hoekom Jesus moes swaarkry en doodgaan?
Hoe help Jesus se kruisiging en opstanding ons om te weet hoe groot en sterk God is?
Paasfees is die beste tyd in die kerkjaar! Dis is die tyd waaroor Christene die blyste is – selfs meer as Kersfees! Wat van julle gebruik die tyd voor Paassondag spesiaal om saam aan Jesus te dink? Gesels hoe julle die vakansie spesiaal saam met Jesus gaan vier.
Woensdag is Menseregtedag. Ouers verduidelik vir kinders wat menseregte is. (Julle kan dalk by die ouer kinders hoor of hulle al by die skool gesels het oor kinders se regte. Laat die kinders vir julle vertel wat daardie regte is – of soek dit op die internet.) In Suid-Afrika is daar baie kinders in tronke, kinders wat mishandel word, kinders wat nie skool toe gaan nie, kinders wat nie genoeg kos of klere het nie en kinders wat nie 'n huis het om in te woon nie. Bid spesiaal vir hulle, dat die Here hulle sal bevry en versorg. Bid ook dat God mense sal stuur om hierdie kinders te help. Dink dan saam wat julle kan doen. Onthou, ons moet nooit vir mense/kinders op straat geld gee nie – sodoende hou ons hulle net op straat. Die Thand'usana Safe Home for Babies in Newtonpark benodig dringend Pelargon Formule melk, asook doeke (2, 3 en 4+), vars vrugte en groente, 1l bokse 100% vrugtesap, ens (besoek hul webtuiste .za/). Daar is ook Ithemba Lam in Forest Hill, wat ook doeke, formule, kos, ens benodig (gaan kyk hier). Vir ouer kinders is daar die Kamvalethu Straatwerk Program. Om meer oor hulle uit te vind, kontak die kerkkantoor. Moet ook nie vergeet van ons gemeente se eie Barcelona Sopkombuis nie, wat vir kinders in Helenvale kos gee – kontak die kerkkantoor vir inligting.